title: Decizia (UE) 2018/889 a Consiliului din 4 iunie 2018 privind încheierea, în numele Uniunii Europene, a Convenției Consiliului Europei privind prevenirea terorismului

text:
               22.6.2018

               RO

               Jurnalul Oficial al Uniunii Europene

               L 159/1

         DECIZIA (UE) 2018/889 A CONSILIULUI
   din 4 iunie 2018
   privind încheierea, în numele Uniunii Europene, a Convenției Consiliului Europei privind prevenirea terorismului
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 83 alineatul (1), coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               În conformitate cu Decizia (UE) 2015/1913 a Consiliului (2), Convenția Consiliului Europei privind prevenirea terorismului (3) (denumită în continuare „convenția”) a fost semnată la 22 octombrie 2015, sub rezerva încheierii sale.

               (2)

               Articolul 23 din convenție prevede că aceasta este deschisă spre aprobare de către Uniune.

               (3)

               Directiva (UE) 2017/541 a Parlamentului European și a Consiliului (4) a stabilit norme comune ale Uniunii privind combaterea terorismului. Prin urmare, Uniunea a adoptat deja măsuri în diferitele domenii reglementate de convenție.

               (4)

               Prin urmare, convenția ar trebui aprobată în numele Uniunii în ceea ce privește aspectele care țin de competența Uniunii în măsura în care convenția ar putea aduce atingere acestor norme comune sau ar putea modifica domeniul lor de aplicare. Statele membre își păstrează competențele care le revin, în măsura în care convenția nu aduce atingere normelor comune sau nu modifică domeniul de aplicare al acestora.

               (5)

               Decizia-cadru 2002/475/JAI a Consiliului este obligatorie pentru Irlanda (5) și, prin urmare, Irlanda participă la adoptarea prezentei decizii.

               (6)

               În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul respectiv, Regatul Unit nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

               (7)

               În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică,

         ADOPTĂ PREZENTA DECIZIE:
   Articolul 1
   Se aprobă, în numele Uniunii, Convenția Consiliului Europei privind prevenirea terorismului, în ceea ce privește aspectele care țin de competența Uniunii.
   Textul convenției este atașat la prezenta decizie.
   Articolul 2
   Președintele Consiliului desemnează persoana împuternicită sau persoanele împuternicite să depună, în numele Uniunii, instrumentul de aprobare prevăzut la articolul 23 din convenție (6).
   Articolul 3
   Prezenta decizie intră în vigoare la data adoptării.

      Adoptată la Luxemburg, 4 iunie 2018.

            Pentru Consiliu

            Președintele

         T. TSACHEVA

      (1)  Aprobarea din 18 aprilie 2018 (nepublicată încă în Jurnalul Oficial).

      (2)  Decizia (UE) 2015/1913 a Consiliului din 18 septembrie 2015 privind semnarea, în numele Uniunii Europene, a Convenției Consiliului Europei privind prevenirea terorismului (CETS nr. 196) (JO L 280, 24.10.2015, p. 22).

      (3)  CETS nr. 196.

      (4)  Directiva (UE) 2017/541 a Parlamentului European și a Consiliului din 15 martie 2017 privind combaterea terorismului și de înlocuire a Deciziei-cadru 2002/475/JAI a Consiliului și de modificare a Deciziei 2005/671/JAI a Consiliului (JO L 88, 31.3.2017, p. 6).

      (5)  Decizia-cadru 2002/475/JAI a Consiliului din 13 iunie 2002 privind combaterea terorismului (JO L 164, 22.6.2002, p. 3).

      (6)  Data intrării în vigoare a convenției pentru Uniunea Europeană va fi publicată în Jurnalul Oficial de către Secretariatul General al Consiliului.


title: Decizia (PESC) 2018/901 a Consiliului din 25 iunie 2018 de modificare a Deciziei (PESC) 2017/2074 privind măsuri restrictive având în vedere situația din Venezuela

text:
               25.6.2018

               RO

               Jurnalul Oficial al Uniunii Europene

               LI 160/12

         DECIZIA (PESC) 2018/901 A CONSILIULUI
   din 25 iunie 2018
   de modificare a Deciziei (PESC) 2017/2074 privind măsuri restrictive având în vedere situația din Venezuela
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia (PESC) 2017/2074 a Consiliului din 13 noiembrie 2017 privind măsuri restrictive având în vedere situația din Venezuela (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 13 noiembrie 2017, Consiliul a adoptat Decizia (PESC) 2017/2074.

               (2)

               La 28 mai 2018, Consiliul a adoptat concluzii privind Venezuela în care se afirmă că alegerile care au avut loc la 20 mai 2018 în Venezuela nu au fost nici libere, nici corecte și că alegerile și rezultatul lor sunt lipsite de orice credibilitate, dat fiind că procesul electoral nu a asigurat garanțiile necesare pentru desfășurarea unor alegeri deschise tuturor și democratice.

               (3)

               Concluziile respective au îndemnat la organizarea de noi alegeri prezidențiale în conformitate cu standardele democratice recunoscute pe plan internațional și cu ordinea constituțională din Venezuela și, în acest context, la adoptarea de măsuri restrictive suplimentare specific direcționate și reversibile, care să nu afecteze populația din Venezuela.

               (4)

               Având în vedere situația din Venezuela, 11 persoane ar trebui incluse pe lista persoanelor fizice și juridice, a entităților și a organismelor cărora li se aplică măsurile restrictive prevăzute în anexa I la Decizia (PESC) 2017/2074.

               (5)

               Prin urmare, anexa I la Decizia (PESC) 2017/2074 ar trebui modificată în consecință,

         ADOPTĂ PREZENTA DECIZIE:
   Articolul 1
   Anexa I la Decizia (PESC) 2017/2074 se modifică astfel cum se prevede în anexa la prezenta decizie.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  JO L 295, 14.11.2017, p. 60.

      ANEXĂ
      Persoanele enumerate în continuare se adaugă pe lista persoanelor fizice și juridice, a entităților și a organismelor prevăzută în anexa I la Decizia (PESC) 2017/2074:

                     „Numele

                     Informații de identificare

                     Expunere de motive

                     Data includerii pe listă

                     8.

                     Tareck Zaidan El-Aissami Maddah

                     Vicepreședinte al Economiei și Ministru al Industriei și Producției Naționale
                     Data nașterii: 12 noiembrie 1974

                     Vicepreședinte al Economiei și Ministru al Industriei și Producției Naționale. În calitate de fost vicepreședinte al Venezuelei cu atribuții de supraveghere a conducerii Serviciului Național Bolivarian de Informații (SEBIN), Tareck Zaidan El-Aissami Maddah este responsabil de încălcările grave ale drepturilor omului comise de respectiva organizație, inclusiv detenții arbitrare, anchete motivate politic, tratamente inumane și degradante și acte de tortură. Acesta este, de asemenea, responsabil de susținerea și implementarea politicilor și activităților care subminează democrația și statul de drept, inclusiv interzicerea manifestațiilor publice și conducerea «comandamentului împotriva loviturii de stat» al președintelui Maduro, care a fost îndreptat împotriva societății civile și a opoziției democratice.

                     25.6.2018

                     9.

                     Sergio José Rivero Marcano

                     Inspector general al Forțelor Armate Naționale Bolivariene
                     Data nașterii: 8 noiembrie 1964

                     Comandant general al Gărzii Naționale Bolivariene până la data de 16 ianuarie 2018. Implicat în reprimarea societății civile și a opoziției democratice din Venezuela și responsabil de încălcări grave ale drepturilor omului comise sub comanda sa de Garda Națională Bolivariană, inclusiv folosirea excesivă a forței, detenții arbitrare și comiterea de abuzuri împotriva societății civile și a membrilor opoziției. Acțiunile și inițiativele sale în calitate de comandant general al Gărzii Naționale Bolivariene, inclusiv agresiunile comise de Garda Națională Bolivariană asupra unor membri ai Adunării Naționale alese în mod democratic și actele de intimidare a ziariștilor care relatau cu privire la fraudele comise în cadrul alegerilor pentru adunarea constituantă nelegitimă, au subminat democrația și statul de drept în Venezuela.

                     25.6.2018

                     10.

                     Jesús Rafael Suárez Chourio

                     Comandant general al armatei bolivariene
                     Data nașterii: 19 iulie 1962

                     Comandant general al Armatei Naționale Bolivariene Venezuelene și fost comandant al Regiunii Strategice de Apărare Integrală - Zona Centrală (REDI Central). Acesta este responsabil de încălcări ale drepturilor omului comise de forțele aflate sub comanda sa, inclusiv folosirea excesivă a forței și aplicarea de rele tratamente deținuților. Acesta a vizat opoziția democratică și a susținut folosirea instanțelor militare pentru a judeca protestatari civili.

                     25.6.2018

                     11.

                     Iván Hernández Dala

                     Șef al Direcției Generale de Contrainformații Militare
                     Data nașterii: 18 mai 1966

                     Șef al Direcției Generale de Contrainformații Militare (DGCIM) începând din ianuarie 2014 și șef al Gărzii Prezidențiale începând din septembrie 2015. În calitate de șef al DGCIM, Iván Hernández Dala este responsabil de încălcările grave ale drepturilor omului și de reprimarea societății civile și a opoziției democratice comise de membri ai DGCIM aflați sub comanda sa, inclusiv folosirea excesivă a forței și aplicarea de rele tratamente deținuților.

                     25.6.2018

                     12.

                     Delcy Eloina Rodríguez Gómez

                     Vicepreședinte al Republicii Bolivariene a Venezuelei
                     Data nașterii: 18 mai 1969

                     Vicepreședinte al Republicii Bolivariene a Venezuelei, fost președinte al adunării constituante nelegitime și fost membru al comisiei prezidențiale pentru adunarea constituantă nelegitimă. Acțiunile sale în calitate de membru al comisiei prezidențiale și, apoi, în calitate de președinte al adunării constituante nelegitime au subminat democrația și statul de drept în Venezuela, printre aceste acțiuni numărându-se uzurparea prerogativelor Adunării Naționale și folosirea lor pentru desfășurarea de activități îndreptate împotriva opoziției și împiedicarea acesteia să participe la procesul politic.

                     25.6.2018

                     13.

                     Elías José Jaua Milano

                     Ministru al Puterii Populare pentru Educație
                     Data nașterii: 16 decembrie 1969

                     Ministru al Puterii Populare pentru Educație. Fost președinte al comisiei prezidențiale pentru adunarea constituantă națională nelegitimă. Acesta este responsabil de subminarea democrației și a statului de drept în Venezuela ca urmare a rolului său în conducerea activității de instituire a adunării constituante nelegitime.

                     25.6.2018

                     14.

                     Sandra Oblitas Ruzza

                     Vicepreședinte al Consiliului Național Electoral
                     Data nașterii: 7 iunie 1969

                     Vicepreședinte al Consiliului Național Electoral (CNE) și președinte al Comisiei pentru Registrul Civil și Electoral. Aceasta este responsabilă de acțiunile CNE care au subminat democrația în Venezuela, inclusiv facilitarea instituirii adunării constituante nelegitime și manipularea procesului electoral.

                     25.6.2018

                     15.

                     Freddy Alirio Bernal Rosales

                     Data nașterii: 16 iunie 1962

                     Șef al Centrului național de control al comitetelor locale de aprovizionare și producție (CLAP) și comisar general al SEBIN. Responsabil de subminarea democrației prin manipularea programelor CLAP de distribuție în rândul alegătorilor. În plus, în calitate de comisar general al SEBIN, acesta este responsabil de activitățile SEBIN care includ încălcări grave ale drepturilor omului, precum detențiile arbitrare.

                     25.6.2018

                     16.

                     Katherine Nayarith Harrington Padrón

                     Procuror general adjunct
                     Data nașterii: 5 decembrie 1971

                     Procuror general adjunct începând din iulie 2017. A fost numită procuror general adjunct, cu încălcarea Constituției, de Curtea Supremă și nu de Adunarea Națională. Responsabilă de subminarea democrației și a statului de drept în Venezuela, inclusiv ca urmare a faptului că a inițiat urmăriri penale motivate politic și a omis să investigheze acuzațiile privind comiterea de încălcări ale drepturilor omului de către regimul Maduro.

                     25.6.2018

                     17.

                     Socorro Elizabeth Hernández Hernández

                     Data nașterii: 11 martie 1952

                     Membru (rector) al Consiliului Național Electoral (CNE) și membru al Biroului Național Electoral (JNE). Responsabilă de activitățile CNE care au subminat democrația în Venezuela, inclusiv facilitarea instituirii adunării constituante nelegitime și manipularea procesului electoral în legătură cu anularea unui scrutin privind demiterea președintelui în 2016, amânarea alegerilor pentru posturile de guvernator în 2016 și reamplasarea secțiilor de votare cu scurt timp înaintea alegerilor pentru posturile de guvernator din 2017.

                     25.6.2018

                     18.

                     Xavier Antonio Moreno Reyes

                     Secretar general al Consiliului Național Electoral

                     Secretar general al Consiliului Național Electoral (CNE). Responsabil de aprobarea deciziilor CNE care au subminat democrația în Venezuela, inclusiv facilitarea instituirii adunării constituante nelegitime și manipularea procesului electoral.

                     25.6.2018”


title: Decizia (UE) 2018/961 a Consiliului din 26 iunie 2018 privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea Protocolului 31 la Acordul privind SEE, privind cooperarea în domenii specifice în afara celor patru libertăți (Linia bugetară 02 03 01 „Piața internă” și linia bugetară 02 03 04 „Instrumente pentru guvernanța pieței interne”) (Text cu relevanță pentru SEE.)

text:
                  6.7.2018

                  RO

                  Jurnalul Oficial al Uniunii Europene

                  L 169/51

            DECIZIA (UE) 2018/961 A CONSILIULUI
      din 26 iunie 2018
      privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea Protocolului 31 la Acordul privind SEE, privind cooperarea în domenii specifice în afara celor patru libertăți (Linia bugetară 02 03 01„Piața internă” și linia bugetară 02 03 04„Instrumente pentru guvernanța pieței interne”)
      (Text cu relevanță pentru SEE)
      CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),
      având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
      având în vedere propunerea Comisiei Europene,
      întrucât:

                  (1)

                  Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

                  (2)

                  În temeiul articolului 98 din Acordul privind SEE, Comitetul mixt al SEE poate decide să modifice, între altele, Protocolul 31 la Acordul privind SEE, privind cooperarea în domenii specifice în afara celor patru libertăți (denumit în continuare „Protocolul 31”).

                  (3)

                  Protocolul 31 la Acordul privind SEE conține dispoziții referitoare la cooperarea în domenii specifice în afara celor patru libertăți.

                  (4)

                  Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii cu privire la funcționarea și dezvoltarea pieței interne a bunurilor și serviciilor și la instrumentele pentru guvernanța pieței interne.

                  (5)

                  Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată fi realizată începând cu 1 ianuarie 2018.

                  (6)

                  În consecință, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

            ADOPTĂ PREZENTA DECIZIE:
      Articolul 1
      Poziția care urmează să fie adoptată, în numele Uniunii, în cadrul Comitetului mixt al SEE, cu privire la propunerea de modificare a Protocolului 31 la Acordul privind SEE, privind cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE atașat la prezenta decizie.
      Articolul 2
      Prezenta decizie intră în vigoare la data adoptării.

         Adoptată la Luxemburg, 26 iunie 2018.

               Pentru Consiliu

               Președintele

            E. ZAHARIEVA

         (1)  JO L 305, 30.11.1994, p. 6.

         (2)  JO L 1, 3.1.1994, p. 3.

         PROIECT
         DECIZIA NR. …/2018 A COMITETULUI MIXT AL SEE
         din …
         de modificare a Protocolului 31 la Acordul privind SEE, privind cooperarea în domenii specifice în afara celor patru libertăți
         COMITETUL MIXT AL SEE,
         având în vedere Acordul privind Spațiul Economic European („Acordul privind SEE”), în special articolele 86 și 98,
         întrucât:

                     (1)

                     Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii Europene cu privire la funcționarea și dezvoltarea pieței interne a bunurilor și serviciilor și la instrumentele pentru guvernanța pieței interne.

                     (2)

                     Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată fi realizată începând cu 1 ianuarie 2018,

               ADOPTĂ PREZENTA DECIZIE:
         Articolul 1
         Articolul 7 din Protocolul 31 la Acordul privind SEE se modifică după cum urmează:

                     1.

                     la alineatul (12), textul „și 2017” se înlocuiește cu textul „2017 și 2018”;

                     2.

                     la alineatul (14), textul „exercițiul financiar 2017” se înlocuiește cu textul „exercițiile financiare 2017 și 2018”.

               Articolul 2
         Prezenta decizie intră în vigoare în ziua următoare datei la care s-a efectuat ultima notificare prevăzută la articolul 103 alineatul (1) din Acordul privind SEE (*1).
         Decizia se aplică de la 1 ianuarie 2018.
         Articolul 3
         Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

            Adoptată la Bruxelles,

                  Pentru Comitetul mixt al SEE

                  Președintele

                  Secretarii Comitetului mixt al SEE

            (*1)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2018/962 a Consiliului din 3 iulie 2018 de numire a patru membri și a trei supleanți, propuși de Republica Italiană, în cadrul Comitetului Regiunilor

text:
               6.7.2018

               RO

               Jurnalul Oficial al Uniunii Europene

               L 169/54

         DECIZIA (UE) 2018/962 A CONSILIULUI
   din 3 iulie 2018
   de numire a patru membri și a trei supleanți, propuși de Republica Italiană, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului italian,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 5 octombrie 2015, prin Decizia (UE) 2015/1791 a Consiliului (4), domnul Onofrio INTRONA a fost înlocuit de domnul Roberto CIAMBETTI în calitatea de supleant.

               (2)

               Trei locuri de membru în cadrul Comitetului Regiunilor au devenit vacante ca urmare a încheierii mandatelor domnului Giovanni ARDIZZONE, domnului Raffaele CATTANEO și domnului Paolo DI LAURA FRATTURA.

               (3)

               Un loc de membru în cadrul Comitetului Regiunilor a devenit vacant ca urmare a încheierii mandatului în temeiul căruia a fost propus domnul Vincenzo BIANCO (Mayor of Catania).

               (4)

               Două locuri de supleant în cadrul Comitetului Regiunilor au devenit vacante ca urmare a încheierii mandatelor domnului Stefano Bruno GALLI și domnului Isidoro GOTTARDO.

               (5)

               Un loc de supleant a devenit vacant ca urmare a numirii domnului Roberto CIAMBETTI în calitatea de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               (a)

               în calitatea de membri:

                           —

                           domnul Alessandro FERMI, Presidente del Consiglio e Consigliere della Regione Lombardia;

                           —

                           domnul Roberto CIAMBETTI, Presidente del Consiglio e Consigliere della Regione Veneto;

                           —

                           domnul Donato TOMA, Presidente della Regione Molise;

                           —

                           domnul Vincenzo BIANCO, Consigliere del Comune di Catania (schimbare de mandat);

               (b)

               în calitatea de supleanți:

                           —

                           domnul Alessandro PIANA, Presidente del Consiglio e Consigliere della Regione Liguria;

                           —

                           domnul Raffaele CATTANEO, Assessore della Regione Lombardia;

                           —

                           domnul Alberto GOTTARDO, Consigliere del Comune di Sacile.

         Articolul 2
   Prezenta decizie intră în vigoare la data adoptării.

      Adoptată la Bruxelles, 3 iulie 2018.

            Pentru Consiliu

            Președintele

         G. BLÜMEL

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

      (4)  Decizia (UE) 2015/1791 a Consiliului din 5 octombrie 2015 de numire a unui supleant italian în cadrul Comitetului Regiunilor (JO L 260, 7.10.2015, p. 27).


title: Decizia (UE) 2018/947 a Parlamentului European și a Consiliului din 4 iulie 2018 de acordare a unei asistențe macrofinanciare suplimentare Ucrainei

text:
               6.7.2018

               RO

               Jurnalul Oficial al Uniunii Europene

               L 171/11

         DECIZIA (UE) 2018/947 A PARLAMENTULUI EUROPEAN ȘI A CONSILIULUI
   din 4 iulie 2018
   de acordare a unei asistențe macrofinanciare suplimentare Ucrainei
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 212 alineatul (2),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   hotărând în conformitate cu procedura legislativă ordinară (1),
   întrucât:

               (1)

               Relațiile dintre Uniunea Europeană („Uniunea”) și Ucraina continuă să se dezvolte în cadrul politicii europene de vecinătate (PEV) și al Parteneriatului estic. La 1 septembrie 2017 a intrat în vigoare un Acord de asociere între Uniune și Ucraina (2) („Acordul de asociere”), care include instituirea unei zone de liber schimb complex și cuprinzător (DCFTA).

               (2)

               Începând cu primăvara anului 2014, Ucraina a lansat un program de reformă ambițios, menit să stabilizeze economia țării și să îmbunătățească nivelul de trai al cetățenilor săi. Ucraina și Uniunea au definit împreună un program al reformelor („Programul de asociere”, care a fost actualizat ultima dată în martie 2015). Lupta împotriva corupției, precum și reformele constituționale, electorale și judiciare se numără printre prioritățile principale ale programului.

               (3)

               Pe lângă sprijinul său politic, în martie 2014 Uniunea s-a angajat să contribuie cu un pachet financiar în valoare de peste 11 miliarde EUR pentru a sprijini stabilizarea economică și punerea în aplicare a reformelor în Ucraina, inclusiv o sumă de 1,6 miliarde EUR reprezentând asistență macrofinanciară în temeiul Deciziei 2002/639/CE a Consiliului (3), al Deciziei nr. 646/2010/UE a Parlamentului European și a Consiliului (4) și al Deciziei 2014/215/UE a Consiliului (5). Având în vedere nevoile substanțiale de finanțare externă ale Ucrainei, în aprilie 2015 a fost pusă la dispoziția Ucrainei o sumă suplimentară de 1,8 miliarde EUR de asistență macrofinanciară în temeiul Deciziei (UE) 2015/601 a Parlamentului European și a Consiliului (6).

               (4)

               Începând din mai 2014, Ucraina a primit asistență macrofinanciară din partea Uniunii în valoare de 2,81 miliarde EUR, inclusiv 1,2 miliarde EUR din cele 1,8 miliarde EUR disponibile în temeiul Deciziei (UE) 2015/601. Cea de-a treia și ultima tranșă de 600 de milioane EUR din asistența macrofinanciară în temeiul Deciziei (UE) 2015/601 a fost anulată la 18 ianuarie 2018, din cauza nerespectării parțiale de către Ucraina a programului de reforme structurale asociat respectivei tranșe.

               (5)

               La 11 martie 2015, Fondul Monetar Internațional (FMI) a aprobat un acord privind un mecanism de finanțare extinsă (MFE) pentru Ucraina cu o durată de patru ani, în valoare de aproximativ 17,5 miliarde USD, pentru a sprijini programul de ajustare și reformă economică al țării, din care 8,5 miliarde USD au fost plătite între 2015 și 2017. Respectiva asistență financiară furnizată de FMI a fost completată printr-un sprijin substanțial din partea unui număr de parteneri bilaterali, printre care Uniunea, statele sale membre, SUA, Japonia și Canada. Alte instituții financiare internaționale, cum ar fi Banca Mondială, Banca Europeană pentru Reconstrucție și Dezvoltare și Banca Europeană de Investiții, și-au extins și ele semnificativ activitățile pentru a sprijini tranziția economică a Ucrainei.

               (6)

               În urma misiunii sale tehnice din noiembrie 2017, FMI și-a revizuit estimările privind nevoile de finanțare externă ale Ucrainei, identificând un deficit suplimentar de 4,5 miliarde USD pentru 2018 și 2019. Aceste nevoi de finanțare depășesc finanțarea angajată până în prezent de comunitatea internațională, care include asistența macrofinanciară din partea Uniunii în temeiul Deciziilor 2002/639/CE, nr. 646/2010/UE, 2014/215/UE și (UE) 2015/601.

               (7)

               În noiembrie 2017, având în vedere situația economică și financiară dificilă cu care continuă să se confrunte Ucraina, autoritățile din Ucraina au solicitat asistență macrofinanciară suplimentară din partea Uniunii.

               (8)

               Cu ocazia Consiliului de asociere UE-Ucraina, care s-a reunit la 8 decembrie 2017, Uniunea și-a reafirmat sprijinul pentru eforturile de reformă substanțiale ale Ucrainei, inclusiv prin asistență financiară legată de progrese concrete la nivelul reformelor.

               (9)

               Ținând cont de faptul că Ucraina este o țară care face obiectul PEV, ea ar trebui să fie considerată eligibilă pentru a beneficia de asistență macrofinanciară din partea Uniunii.

               (10)

               Asistența macrofinanciară din partea Uniunii ar trebui să fie un instrument financiar excepțional de sprijin necondiționat și nedesemnat pentru balanța de plăți, care vizează satisfacerea necesităților imediate de finanțare externă ale beneficiarului și ar trebui să stea la baza punerii în aplicare a unui program de politică care să conțină măsuri ferme imediate de ajustare și de reformă structurală, menite să îmbunătățească poziția balanței de plăți a beneficiarului pe termen scurt.

               (11)

               Având în vedere că balanța de plăți a Ucrainei continuă să prezinte un deficit rezidual de finanțare externă care depășește resursele furnizate de FMI și de alte instituții multilaterale, se consideră că, în actualele circumstanțe excepționale, furnizarea de către Uniune a asistenței macrofinanciare Ucrainei, alături de programul FMI, este un răspuns adecvat la cererea Ucrainei adresată Uniunii de a sprijini stabilizarea economică a acestei țări. Asistența macrofinanciară din partea Uniunii ar sprijini stabilizarea economică și agenda de reforme structurale a Ucrainei, completând resursele puse la dispoziție în cadrul acordului financiar cu FMI.

               (12)

               Asistența macrofinanciară din partea Uniunii ar trebui să aibă drept scop sprijinirea restabilirii unei situații sustenabile a finanțării externe pentru Ucraina, sprijinind astfel dezvoltarea sa economică și socială.

               (13)

               Determinarea valorii asistenței macrofinanciare din partea Uniunii se bazează pe o evaluare cantitativă completă a nevoilor de finanțare externă reziduale ale Ucrainei și ține cont de capacitatea acestei țări de a se autofinanța prin resurse proprii, având în vedere în special rezervele internaționale aflate la dispoziția Ucrainei. Asistența macrofinanciară din partea Uniunii ar trebui să completeze programele și resursele furnizate de FMI și de Banca Mondială. Determinarea valorii asistenței ia de asemenea în considerare contribuțiile financiare preconizate din partea donatorilor bilaterali și multilaterali și necesitatea de a asigura o repartizare echitabilă a obligațiilor între Uniune și alți donatori, precum și aplicarea anterioară a celorlalte instrumente de finanțare externă ale Uniunii în Ucraina și valoarea adăugată a implicării Uniunii în general.

               (14)

               Comisia ar trebui să se asigure că asistența macrofinanciară din partea Uniunii este conformă, din punct de vedere juridic și al conținutului, cu principiile, obiectivele și măsurile-cheie adoptate în cadrul diferitelor domenii de acțiune externă și al altor politici pertinente ale Uniunii.

               (15)

               Asistența macrofinanciară din partea Uniunii ar trebui să sprijine politica externă a Uniunii față de Ucraina. Serviciile Comisiei și Serviciul European de Acțiune Externă ar trebui să lucreze în strânsă colaborare pe parcursul operațiunii de asistență macrofinanciară pentru a coordona și a asigura coerența acțiunilor de politică externă ale Uniunii.

               (16)

               Asistența macrofinanciară din partea Uniunii ar trebui să susțină angajamentul Ucrainei față de valorile pe care le împărtășește cu Uniunea, printre care democrația, statul de drept, buna guvernanță, respectarea drepturilor omului, dezvoltarea durabilă și reducerea sărăciei, precum și angajamentul său față de principiile schimburilor comerciale deschise, echitabile și bazate pe norme.

               (17)

               O condiție prealabilă pentru acordarea asistenței macrofinanciare din partea Uniunii ar trebui să fie ca Ucraina să respecte atât mecanisme democratice efective – inclusiv un sistem parlamentar pluripartit – cât și statul de drept, și să garanteze respectarea drepturilor omului. În plus, obiectivele specifice ale asistenței macrofinanciare din partea Uniunii ar trebui să consolideze eficiența, transparența și responsabilitatea sistemelor de gestionare a finanțelor publice din Ucraina și să promoveze reformele structurale care au ca scop sprijinirea creșterii durabile și incluzive, crearea de locuri de muncă și consolidarea bugetară. Atât îndeplinirea condițiilor prealabile, cât și realizarea obiectivelor respective ar trebui monitorizate periodic de către Comisie și Serviciul European de Acțiune Externă.

               (18)

               Pentru a se asigura că interesele financiare ale Uniunii în legătură cu asistența macrofinanciară din partea Uniunii sunt protejate în mod eficient, Ucraina ar trebui să adopte măsuri corespunzătoare privind prevenirea și combaterea fraudei, a corupției și a oricăror alte abateri legate de asistența macrofinanciară din partea Uniunii. În plus, ar trebui să se adopte dispoziții care să prevadă efectuarea de verificări de către Comisie și efectuarea de audituri de către Curtea de Conturi.

               (19)

               Punerea la dispoziție a asistenței macrofinanciare din partea Uniunii nu aduce atingere competențelor Parlamentului European și ale Consiliului, în calitate de autoritate bugetară.

               (20)

               Sumele provizionării necesare pentru asistența macrofinanciară din partea Uniunii ar trebui să fie în concordanță cu creditele bugetare prevăzute în cadrul financiar multianual.

               (21)

               Asistența macrofinanciară din partea Uniunii ar trebui să fie gestionată de către Comisie. Pentru a garanta faptul că Parlamentul European și Consiliul pot să urmărească punerea în aplicare a prezentei decizii, Comisia ar trebui să le informeze periodic cu privire la evoluțiile înregistrate în ceea ce privește asistența și să le furnizeze documentele relevante.

               (22)

               În vederea asigurării unor condiții uniforme pentru punerea în aplicare a prezentei decizii, Comisiei ar trebui să îi fie conferite competențe de executare. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului (7).

               (23)

               Asistența macrofinanciară din partea Uniunii ar trebui să facă obiectul unor condiții de politică economică, care urmează a fi consemnate într-un memorandum de înțelegere. Pentru a se asigura condiții de punere în aplicare uniforme și din motive de eficiență, Comisia ar trebui să fie abilitată să negocieze aceste condiții cu autoritățile ucrainene, sub supravegherea comitetului reprezentanților statelor membre, în conformitate cu Regulamentul (UE) nr. 182/2011. În temeiul acestui regulament, procedura de consultare ar trebui să se aplice, ca regulă generală, tuturor cazurilor care nu sunt prevăzute în regulamentul respectiv. Având în vedere impactul potențial important al asistenței, de peste 90 de milioane EUR, este adecvat ca pentru operațiunile care depășesc acest prag să se utilizeze procedura de examinare. Luând în considerare cuantumul asistenței macrofinanciare puse la dispoziția Ucrainei de către Uniune, procedura de examinare ar trebui să se aplice adoptării memorandumului de înțelegere și oricărei reduceri, suspendări sau anulări a asistenței,

         ADOPTĂ PREZENTA DECIZIE:
   Articolul 1
   (1)   Uniunea pune la dispoziția Ucrainei o asistență macrofinanciară cu o valoare maximă de 1 miliard EUR (denumită în continuare „asistența macrofinanciară din partea Uniunii”), cu scopul de a sprijini stabilizarea economică a Ucrainei și un program consistent de reforme. Respectiva asistență contribuie la acoperirea nevoilor Ucrainei legate de balanța de plăți, astfel cum au fost identificate în programul FMI.
   (2)   Asistența macrofinanciară din partea Uniunii este furnizată Ucrainei integral sub formă de împrumuturi. Comisia este împuternicită în numele Uniunii Europene să împrumute fondurile necesare de pe piețele de capital sau de la instituții financiare și să le împrumute mai departe Ucrainei. Împrumuturile au o scadență medie de maximum 15 ani.
   (3)   Punerea la dispoziție a asistenței macrofinanciare din partea Uniunii este gestionată de Comisie, în conformitate cu acordurile sau cu înțelegerile încheiate între FMI și Ucraina și cu principiile și obiectivele-cheie ale reformelor economice stabilite în Acordul de asociere, inclusiv DCFTA, convenit în cadrul PEV.
   Comisia informează periodic Parlamentul European și Consiliul cu privire la evoluția asistenței macrofinanciare a Uniunii, inclusiv în legătură cu plățile din aceasta, și furnizează acestor instituții documentele relevante în timp util.
   (4)   Asistența macrofinanciară din partea Uniunii se pune la dispoziție pentru o perioadă de doi ani și jumătate începând cu prima zi după intrarea în vigoare a memorandumului de înțelegere menționat la articolul 3 alineatul (1).
   (5)   În cazul în care nevoile de finanțare ale Ucrainei se reduc în mod semnificativ în perioada de plată a asistenței macrofinanciare din partea Uniunii, comparativ cu proiecțiile inițiale, Comisia, hotărând în conformitate cu procedura de examinare menționată la articolul 7 alineatul (2), reduce valoarea asistenței, o suspendă sau o anulează.
   Articolul 2
   (1)   O condiție prealabilă pentru acordarea asistenței macrofinanciare din partea Uniunii este ca Ucraina să respecte atât mecanisme democratice efective – inclusiv un sistem parlamentar pluripartit – cât și statul de drept, și să garanteze respectarea drepturilor omului.
   (2)   Comisia și Serviciul European de Acțiune Externă monitorizează îndeplinirea condiției prealabile stabilite la alineatul (1) pe parcursul întregului ciclu de viață al asistenței macrofinanciare din partea Uniunii.
   (3)   Alineatele (1) și (2) se aplică în conformitate cu Decizia 2010/427/UE a Consiliului (8).
   Articolul 3
   (1)   În conformitate cu procedura de examinare menționată la articolul 7 alineatul (2), Comisia convine cu autoritățile ucrainene asupra unor condiții financiare și de politică economică clar definite, axate pe reforme structurale și pe finanțe publice solide, în funcție de care urmează să fie acordată asistența macrofinanciară din partea Uniunii și care urmează să fie stabilite într-un memorandum de înțelegere (denumit în continuare „memorandumul de înțelegere”) care cuprinde un calendar pentru îndeplinirea condițiilor respective. Condițiile financiare și de politică economică prevăzute în memorandumul de înțelegere sunt coerente cu acordurile sau înțelegerile menționate la articolul 1 alineatul (3), inclusiv cu programele de reformă structurală și de ajustare macroeconomică implementate de Ucraina cu sprijinul FMI.
   (2)   Condițiile menționate la alineatul (1) vizează în particular creșterea eficienței, a transparenței și a responsabilității sistemelor de gestionare a finanțelor publice din Ucraina, inclusiv în ceea ce privește utilizarea asistenței macrofinanciare din partea Uniunii. Progresele înregistrate cu privire la deschiderea reciprocă a piețelor, dezvoltarea unor schimburi comerciale echitabile și bazate pe norme, precum și alte priorități din contextul politicii externe a Uniunii sunt și ele luate în considerare în mod corespunzător în momentul elaborării măsurilor de politică. Progresele înregistrate în atingerea obiectivelor respective sunt monitorizate periodic de către Comisie.
   (3)   Condițiile financiare detaliate ale asistenței macrofinanciare din partea Uniunii se stabilesc într-un acord de împrumut care urmează să fie încheiat între Comisie și autoritățile ucrainene.
   (4)   Comisia verifică periodic îndeplinirea în continuare a condițiilor menționate la articolul 4 alineatul (3), inclusiv conformitatea politicilor economice ale Ucrainei cu obiectivele asistenței macrofinanciare din partea Uniunii. În cadrul acestor verificări, Comisia acționează în strânsă coordonare cu FMI și cu Banca Mondială și, dacă este necesar, cu Parlamentul European și Consiliul.
   Articolul 4
   (1)   Sub rezerva condițiilor prevăzute la alineatul (3), asistența macrofinanciară din partea Uniunii este pusă la dispoziție de către Comisie în două tranșe de împrumut. Mărimea fiecărei tranșe este stabilită în memorandumul de înțelegere.
   (2)   Sumele reprezentând asistența macrofinanciară din partea Uniunii sunt provizionate, dacă este cazul, în conformitate cu Regulamentul (CE, Euratom) nr. 480/2009 al Consiliului (9).
   (3)   Comisia decide punerea la dispoziție a tranșelor cu condiția îndeplinirii tuturor condițiilor următoare:

               (a)

               condiția prealabilă prevăzută la articolul 2 alineatul (1);

               (b)

               o implementare continuă și satisfăcătoare a unui program de politică ce conține măsuri ferme de ajustare și de reformă structurală, sprijinite de un mecanism de creditare fără caracter prudențial al FMI;

               (c)

               implementarea satisfăcătoare a condițiilor financiare și de politică economică convenite în memorandumul de înțelegere.

         Eliberarea celei de a doua tranșe nu are loc, în principiu, mai devreme de trei luni de la punerea la dispoziție a primei tranșe.
   (4)   În cazul în care condițiile menționate la alineatul (3) primul paragraf nu sunt îndeplinite, Comisia suspendă temporar sau anulează plata asistenței macrofinanciare din partea Uniunii. În astfel de cazuri, Comisia informează Parlamentul European și Consiliul cu privire la motivele respectivei suspendări sau anulări.
   (5)   Asistența macrofinanciară din partea Uniunii se plătește Băncii Naționale a Ucrainei. Sub rezerva dispozițiilor stabilite în memorandumul de înțelegere, care includ o confirmare a nevoilor de finanțare bugetară reziduale, fondurile Uniunii pot fi transferate Ministerului de finanțe al Ucrainei în calitate de beneficiar final.
   Articolul 5
   (1)   Operațiunile de contractare și de acordare a împrumuturilor legate de asistența macrofinanciară din partea Uniunii se efectuează în euro, utilizând aceeași dată a valorii de referință, și nu implică, pentru Uniune, transformarea scadenței și nici expunerea acesteia la riscuri legate de cursul de schimb sau de rata dobânzii, sau la orice alt tip de risc comercial.
   (2)   Atunci când condițiile permit acest lucru și la cererea Ucrainei, Comisia poate lua măsurile necesare pentru a asigura includerea în termenii și condițiile de acordare a împrumutului a unei clauze de rambursare anticipată, precum și corelarea acestei clauze cu o clauză corespondentă în termenii și condițiile operațiunilor de contractare a împrumutului.
   (3)   Dacă circumstanțele permit îmbunătățirea ratei dobânzii împrumutului și la cererea Ucrainei, Comisia poate decide refinanțarea integrală sau parțială a împrumuturilor sale inițiale sau poate restructura condițiile financiare corespondente. Operațiunile de refinanțare sau restructurare se efectuează în conformitate cu alineatele (1) și (4) și nu au ca efect prelungirea scadenței respectivelor împrumuturi sau majorarea valorii capitalului restant la data refinanțării sau a restructurării.
   (4)   Toate costurile suportate de Uniune, care au legătură cu operațiunile de contractare și de acordare a împrumutului prevăzute în prezenta decizie, sunt suportate de Ucraina.
   (5)   Comisia informează Parlamentul European și Consiliul cu privire la evoluția operațiunilor menționate la alineatele (2) și (3).
   Articolul 6
   (1)   Asistența macrofinanciară din partea Uniunii este pusă în aplicare în conformitate cu Regulamentul (UE, Euratom) nr. 966/2012 al Parlamentului European și al Consiliului (10) și cu Regulamentul delegat (UE) nr. 1268/2012 al Comisiei (11).
   (2)   Asistența macrofinanciară din partea Uniunii este implementată prin gestionare directă.
   (3)   Acordul de împrumut menționat la articolul 3 alineatul (3) conține dispoziții care:

               (a)

               garantează faptul că Ucraina verifică periodic dacă finanțarea acordată din bugetul Uniunii a fost utilizată în mod corespunzător, adoptă măsurile corespunzătoare de prevenire a neregulilor și a fraudei și, după caz, introduce acțiuni în justiție pentru recuperarea oricăror fonduri furnizate în temeiul prezentei decizii care au fost deturnate;

               (b)

               asigură protecția intereselor financiare ale Uniunii, prevăzând îndeosebi măsuri specifice pentru prevenirea și combaterea fraudei, a corupției și a oricăror altor nereguli care afectează asistența macrofinanciară din partea Uniunii, în conformitate cu Regulamentele (CE, Euratom) nr. 2988/95 (12) și (Euratom, CE) nr. 2185/96 (13) ale Consiliului și cu Regulamentul (UE, Euratom) nr. 883/2013 al Parlamentului European și al Consiliului (14);

               (c)

               autorizează în mod expres Comisia, inclusiv Oficiul European de Luptă Antifraudă, sau reprezentanții acesteia să efectueze verificări, inclusiv verificări și inspecții la fața locului;

               (d)

               autorizează în mod expres Comisia și Curtea de Conturi să efectueze audituri atât pe parcursul, cât și după încheierea perioadei de disponibilitate a asistenței macrofinanciare din partea Uniunii, inclusiv audituri ale documentelor și audituri la fața locului, cum ar fi evaluările operaționale; și

               (e)

               garantează faptul că Uniunea are dreptul la rambursarea anticipată a împrumutului atunci când se stabilește că, în ceea ce privește gestionarea asistenței macrofinanciare din partea Uniunii, Ucraina s-a angajat într-un act de fraudă sau de corupție sau în orice altă activitate ilegală care prejudiciază interesele financiare ale Uniunii.

         (4)   Înainte de implementarea asistenței macrofinanciare din partea Uniunii, Comisia evaluează, prin intermediul unei evaluări operaționale, soliditatea mecanismelor financiare, procedurile administrative și mecanismele interne și externe de control ale Ucrainei care sunt relevante din punctul de vedere al asistenței.
   Articolul 7
   (1)   Comisia este asistată de un comitet. Comitetul respectiv reprezintă un comitet în înțelesul Regulamentului (UE) nr. 182/2011.
   (2)   Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.
   Articolul 8
   (1)   Până la data de 30 iunie a fiecărui an, Comisia prezintă Parlamentului European și Consiliului un raport privind punerea în aplicare a prezentei decizii în anul anterior, inclusiv o evaluare a respectivei puneri în aplicare. Respectivul raport:

               (a)

               examinează progresele înregistrate în punerea în aplicare a asistenței macrofinanciare din partea Uniunii;

               (b)

               evaluează situația și perspectivele economice ale Ucrainei, precum și progresele înregistrate în punerea în aplicare a măsurilor de politică menționate la articolul 3 alineatul (1);

               (c)

               indică legătura dintre condițiile de politică economică prevăzute în memorandumul de înțelegere, performanțele economice și bugetare ale Ucrainei la acea dată și deciziile Comisiei de a pune la dispoziție tranșele asistenței macrofinanciare din partea Uniunii.

         (2)   În cel mult doi ani de la expirarea perioadei de disponibilitate menționate la articolul 1 alineatul (4), Comisia prezintă Parlamentului European și Consiliului un raport de evaluare ex-post, care analizează rezultatele și eficiența asistenței macrofinanciare acordate deja de Uniune și măsura în care aceasta a contribuit la obiectivele asistenței.
   Articolul 9
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Strasbourg, 4 iulie 2018.

            Pentru Parlamentul European

            Președintele

         A. TAJANI

            Pentru Consiliu

            Președintele

         K. EDTSTADLER

      (1)  Poziția Parlamentului European din 13 iunie 2018 (nepublicată încă în Jurnalul Oficial) și Decizia Consiliului din 26 iunie 2018.

      (2)  Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (JO L 161, 29.5.2014, p. 3).

      (3)  Decizia 2002/639/CE a Consiliului din 12 iulie 2002 privind acordarea de asistență macrofinanciară suplimentară Ucrainei (JO L 209, 6.8.2002, p. 22).

      (4)  Decizia nr. 646/2010/UE a Parlamentului European și a Consiliului din 7 iulie 2010 de acordare de asistență macrofinanciară Ucrainei (JO L 179, 14.7.2010, p. 1).

      (5)  Decizia 2014/215/UE a Consiliului din 14 aprilie 2014 privind acordarea de asistență macrofinanciară Ucrainei (JO L 111, 15.4.2014, p. 85).

      (6)  Decizia (UE) 2015/601 a Parlamentului European și a Consiliului din 15 aprilie 2015 privind acordarea de asistență macrofinanciară Ucrainei (JO L 100, 17.4.2015, p. 1).

      (7)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

      (8)  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).

      (9)  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).

      (10)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      (11)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).

      (12)  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, 23.12.1995, p. 1).

      (13)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).

      (14)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).

      DECLARAȚIE COMUNĂ A PARLAMENTULUI EUROPEAN, A CONSILIULUI ȘI A COMISIEI
      Parlamentul, Consiliul și Comisia reamintesc că o condiție prealabilă pentru acordarea asistenței macrofinanciare este ca țara beneficiară să respecte mecanismele democratice reale, printre care un sistem parlamentar pluripartit, și statul de drept, și să garanteze respectarea drepturilor omului.
      Comisia și Serviciul European de Acțiune Externă monitorizează îndeplinirea acestei condiții prealabile pe parcursul întregului ciclu de viață al asistenței macrofinanciare din partea Uniunii.
      Având în vedere neîndeplinirea condițiilor privind lupta împotriva corupției și anularea celei de a treia tranșe a programului anterior de asistență macrofinanciară în temeiul Deciziei (UE) 2015/601, Parlamentul European, Consiliul și Comisia subliniază faptul că asistența macrofinanciară va fi condiționată și în viitor de progresele realizate în Ucraina în lupta împotriva corupției. În acest sens, printre condițiile financiare și de politică economică ce figurează în memorandumul de înțelegere ce urmează a fi convenit între Uniunea Europeană și Ucraina se vor număra și obligații în materie de consolidare a guvernanței și a capacităților administrative și instituționale, în special în ceea ce privește lupta împotriva corupției în Ucraina, cu accent special pe un sistem de verificare a declarațiilor de avere, pe verificarea datelor privind proprietarii reali ai societăților și pe asigurarea bunei funcționări a unui parchet anticorupție în conformitate cu recomandările Comisiei de la Veneția. Vor fi luate în considerare și condiții privind combaterea spălării de bani și a evitării sarcinilor fiscale. În conformitate cu articolul 4 alineatul (4), dacă nu sunt întrunite condițiile stabilite, Comisia suspendă temporar sau anulează plata asistenței macrofinanciare din partea Uniunii.
      Pe lângă faptul că informează periodic Parlamentul European și Consiliul cu privire la evoluțiile legate de asistență și le transmite documentele relevante, Comisia, la fiecare plată, publică un raport cu privire la îndeplinirea tuturor condițiilor de politică economică și financiare legate de această plată, în special în ceea ce privește lupta împotriva corupției.
      Parlamentul European, Consiliul și Comisia reamintesc că această asistență macrofinanciară acordată Ucrainei contribuie la promovarea valorilor comune cu Uniunea Europeană, printre care dezvoltarea durabilă și responsabilă din punct de vedere social care atrage crearea de locuri de muncă și reducerea sărăciei, precum și angajamentul pentru o societate civilă puternică. Comisia prezintă, pe lângă proiectul de decizie de punere în aplicare a Comisiei de aprobare a memorandumului de înțelegere, și o analiză a impactului social preconizat al asistenței macrofinanciare. În conformitate cu Regulamentul (UE) nr. 182/2011, această analiză va fi transmisă Comitetului statelor membre și este accesibilă Parlamentului European și Consiliului prin intermediul registrului de lucrări al comitetelor.


               6.7.2018

               RO

               Jurnalul Oficial al Uniunii Europene

               C 238/409

         P8_TA(2016)0500
   Numirea unui membru al Curții de Conturi – Juhan Parts
   Decizia Parlamentului European din 14 decembrie 2016 privind propunerea de numire a lui Juhan Parts ca membru al Curții de Conturi (C8-0445/2016 – 2016/0817(NLE))
   (Procedura de consultare)
   (2018/C 238/30)

      Parlamentul European,

               —

               având în vedere articolul 286 alineatul (2) din Tratatul privind funcționarea Uniunii Europene, în temeiul căruia a fost consultat de către Consiliu (C8-0445/2016),

               —

               având în vedere articolul 121 din Regulamentul său de procedură,

               —

               având în vedere raportul Comisiei pentru control bugetar (A8-0375/2016),

               A.

               întrucât Comisia sa pentru control bugetar a evaluat calificările candidatului propus, ținând seama în special de condițiile prevăzute la articolul 286 alineatul (1) din Tratatul privind funcționarea Uniunii Europene;

               B.

               întrucât comisia a organizat apoi, la 5 decembrie 2016, o audiere a candidatului propus de Consiliu pentru a fi numit membru al Curții de Conturi,

               1.

               emite un aviz favorabil privind propunerea Consiliului de numire a lui Juhan Parts ca membru al Curții de Conturi;

               2.

               încredințează Președintelui sarcina de a transmite prezenta decizie Consiliului și, spre informare, Curții de Conturi, precum și celorlalte instituții ale Uniunii Europene și instituțiilor de control din statele membre.


title: Decizia (PESC) 2018/964 a Consiliului din 5 iulie 2018 de modificare a Deciziei 2014/512/PESC privind măsuri restrictive având în vedere acțiunile Rusiei de destabilizare a situației în Ucraina

text:
               9.7.2018

               RO

               Jurnalul Oficial al Uniunii Europene

               L 172/3

         DECIZIA (PESC) 2018/964 A CONSILIULUI
   din 5 iulie 2018
   de modificare a Deciziei 2014/512/PESC privind măsuri restrictive având în vedere acțiunile Rusiei de destabilizare a situației în Ucraina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 31 iulie 2014, Consiliul a adoptat Decizia 2014/512/PESC (1).

               (2)

               La 19 martie 2015, Consiliul European a convenit că vor fi luate măsurile necesare pentru a corela în mod clar durata măsurilor restrictive cu punerea în aplicare integrală a acordurilor de la Minsk, ținând cont de faptul că punerea în aplicare integrală fusese prevăzută pentru 31 decembrie 2015.

               (3)

               La 21 decembrie 2017, Consiliul a reînnoit Decizia 2014/512/PESC până la 31 iulie 2018 pentru a permite evaluarea în continuare a punerii în aplicare a acordurilor de la Minsk (2).

               (4)

               În urma evaluării punerii în aplicare a acordurilor de la Minsk, Consiliul consideră că Decizia 2014/512/PESC ar trebui să fie reînnoită pentru o perioadă suplimentară de șase luni, pentru a permite Consiliului să evalueze în continuare punerea în aplicare a acestora.

               (5)

               Prin urmare, Decizia 2014/512/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   La articolul 9 alineatul (1) din Decizia 2014/512/PESC, primul paragraf se înlocuiește cu următorul text:

      „(1)   Prezenta decizie se aplică până la 31 ianuarie 2019.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 5 iulie 2018.

            Pentru Consiliu

            Președintele

         G. BLÜMEL

      (1)  Decizia 2014/512/PESC a Consiliului din 31 iulie 2014 privind măsuri restrictive având în vedere acțiunile Rusiei de destabilizare a situației în Ucraina (JO L 229, 31.7.2014, p. 13).

      (2)  Decizia (PESC) 2017/2426 a Consiliului din 21 decembrie 2017 de modificare a Deciziei 2014/512/PESC privind măsuri restrictive având în vedere acțiunile Rusiei de destabilizare a situației în Ucraina (JO L 343, 22.12.2017, p. 77).


title: Decizia (UE) 2018/965 a Consiliului din 6 iulie 2018 privind contribuțiile financiare care trebuie plătite de statele membre pentru finanțarea Fondului european de dezvoltare, inclusiv a doua tranșă și o valoare anuală revizuită pentru 2018

text:
               9.7.2018

               RO

               Jurnalul Oficial al Uniunii Europene

               L 172/4

         DECIZIA (UE) 2018/965 A CONSILIULUI
   din 6 iulie 2018
   privind contribuțiile financiare care trebuie plătite de statele membre pentru finanțarea Fondului european de dezvoltare, inclusiv a doua tranșă și o valoare anuală revizuită pentru 2018
   CONSILIUL UNIUNII EUROPENE,
   având în vedere Tratatul privind Uniunea Europeană și Tratatul privind funcționarea Uniunii Europene,
   având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1), în special articolul 7,
   având în vedere Regulamentul (UE) 2015/323 al Consiliului din 2 martie 2015 privind Regulamentul financiar aplicabil celui de al 11-lea Fond european de dezvoltare (2), în special articolul 21 alineatele (3) și (4),
   având în vedere propunerea Comisiei Europene,
   întrucât:

               (1)

               În conformitate cu procedura prevăzută la articolul 21 alineatul (3) din Regulamentul (UE) 2015/323 („Regulamentul financiar aplicabil celui de al 11-lea FED”), Comisia trebuie să prezinte, până la 15 iunie 2018, o propunere care să precizeze valoarea celei de a doua tranșe a contribuției pentru 2018 și o valoare anuală revizuită a contribuției pentru 2018, în cazul în care respectiva valoare anuală nu corespunde nevoilor reale.

               (2)

               La 15 aprilie 2018, în conformitate cu articolul 52 din Regulamentul financiar aplicabil celui de al 11-lea FED, Banca Europeană de Investiții (BEI) a transmis Comisiei estimări actualizate ale angajamentelor și plăților din cadrul instrumentelor pe care le gestionează.

               (3)

               Articolul 22 alineatul (1) din Regulamentul financiar aplicabil celui de al 11-lea FED prevede că solicitările de contribuții utilizează mai întâi sumele stabilite pentru FEDurile anterioare. Prin urmare, ar trebui să se lanseze o solicitare de fonduri în cadrul celui de al 10-lea FED pentru BEI și al celui de al 11-lea FED pentru Comisie.

               (4)

               La 20 noiembrie 2017, Consiliul a adoptat Decizia (UE) 2017/2171 (3) prin care s-a stabilit valoarea anuală a contribuțiilor statelor membre la FED pentru exercițiul 2018 ca fiind de 4 550 000 000 EUR pentru Comisie, și de 250 000 000 EUR pentru BEI,

         ADOPTĂ PREZENTA DECIZIE:
   Articolul 1
   Contribuțiile individuale la FED pe care statele membre trebuie să le plătească Comisiei și BEI în cadrul celei de a doua tranșe pentru exercițiul 2018 sunt prevăzute în tabelul din anexă.
   Articolul 2
   Se revizuiește valoarea anuală a contribuțiilor statelor membre la FED pentru exercițiul 2018 și se stabilește ca fiind de 4 500 000 000 EUR. Această sumă se împarte astfel: 4 250 000 000 EUR pentru Comisie și 250 000 000 EUR pentru BEI.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 6 iulie 2018.

            Pentru Consiliu

            Președintele

         G. BLÜMEL

      (1)  JO L 210, 6.8.2013, p. 1.

      (2)  JO L 58, 3.3.2015, p. 17.

      (3)  Decizia (UE) 2017/2171 a Consiliului din 20 noiembrie 2017 privind contribuțiile financiare care trebuie plătite de statele membre pentru finanțarea Fondului european de dezvoltare, inclusiv plafonul pentru exercițiul 2019, cuantumul anual pentru exercițiul 2018, prima tranșă pentru exercițiul 2018 și previziunile cu caracter indicativ și neobligatoriu privind valorile anuale preconizate ale contribuțiilor pentru exercițiile 2020 și 2021 (JO L 306, 22.11.2017, p. 21).

      ANEXĂ

                  STATE MEMBRE

                  Cheie - Al 10-lea FED %

                  Cheie - Al 11-lea FED %

                  A doua tranșă 2018 (EUR)

                  Total

                  Comisia
                  Al 11-lea FED

                  BEI
                  Al 10-lea FED

                  BELGIA

                  3,53

                  3,24927

                  42 240 510,00

                  3 530 000,00

                  45 770 510,00

                  BULGARIA

                  0,14

                  0,21853

                  2 840 890,00

                  140 000,00

                  2 980 890,00

                  REPUBLICA CEHĂ

                  0,51

                  0,79745

                  10 366 850,00

                  510 000,00

                  10 876 850,00

                  DANEMARCA

                  2,00

                  1,98045

                  25 745 850,00

                  2 000 000,00

                  27 745 850,00

                  GERMANIA

                  20,50

                  20,57980

                  267 537 400,00

                  20 500 000,00

                  288 037 400,00

                  ESTONIA

                  0,05

                  0,08635

                  1 122 550,00

                  50 000,00

                  1 172 550,00

                  IRLANDA

                  0,91

                  0,94006

                  12 220 780,00

                  910 000,00

                  13 130 780,00

                  GRECIA

                  1,47

                  1,50735

                  19 595 550,00

                  1 470 000,00

                  21 065 550,00

                  SPANIA

                  7,85

                  7,93248

                  103 122 240,00

                  7 850 000,00

                  110 972 240,00

                  FRANȚA

                  19,55

                  17,81269

                  231 564 970,00

                  19 550 000,00

                  251 114 970,00

                  CROAȚIA

                  0,00

                  0,22518

                  2 927 340,00

                  0,00

                  2 927 340,00

                  ITALIA

                  12,86

                  12,53009

                  162 891 170,00

                  12 860 000,00

                  175 751 170,00

                  CIPRU

                  0,09

                  0,11162

                  1 451 060,00

                  90 000,00

                  1 541 060,00

                  LETONIA

                  0,07

                  0,11612

                  1 509 560,00

                  70 000,00

                  1 579 560,00

                  LITUANIA

                  0,12

                  0,18077

                  2 350 010,00

                  120 000,00

                  2 470 010,00

                  LUXEMBURG

                  0,27

                  0,25509

                  3 316 170,00

                  270 000,00

                  3 586 170,00

                  UNGARIA

                  0,55

                  0,61456

                  7 989 280,00

                  550 000,00

                  8 539 280,00

                  MALTA

                  0,03

                  0,03801

                  494 130,00

                  30 000,00

                  524 130,00

                  ȚĂRILE DE JOS

                  4,85

                  4,77678

                  62 098 140,00

                  4 850 000,00

                  66 948 140,00

                  AUSTRIA

                  2,41

                  2,39757

                  31 168 410,00

                  2 410 000,00

                  33 578 410,00

                  POLONIA

                  1,30

                  2,00734

                  26 095 420,00

                  1 300 000,00

                  27 395 420,00

                  PORTUGALIA

                  1,15

                  1,19679

                  15 558 270,00

                  1 150 000,00

                  16 708 270,00

                  ROMÂNIA

                  0,37

                  0,71815

                  9 335 950,00

                  370 000,00

                  9 705 950,00

                  SLOVENIA

                  0,18

                  0,22452

                  2 918 760,00

                  180 000,00

                  3 098 760,00

                  SLOVACIA

                  0,21

                  0,37616

                  4 890 080,00

                  210 000,00

                  5 100 080,00

                  FINLANDA

                  1,47

                  1,50909

                  19 618 170,00

                  1 470 000,00

                  21 088 170,00

                  SUEDIA

                  2,74

                  2,93911

                  38 208 430,00

                  2 740 000,00

                  40 948 430,00

                  REGATUL UNIT

                  14,82

                  14,67862

                  190 822 060,00

                  14 820 000,00

                  205 642 060,00

                  TOTAL UE-28

                  100,00

                  100,00

                  1 300 000 000,00

                  100 000 000,00

                  1 400 000 000,00


title: Decizia (UE) 2018/1093 a Parlamentului European și a Consiliului din 4 iulie 2018 privind mobilizarea Fondului european de ajustare la globalizare în urma unei cereri din partea Franței – EGF/2017/009 FR/Air France

text:
                  7.8.2018

                  RO

                  Jurnalul Oficial al Uniunii Europene

                  L 200/44

         DECIZIA (UE) 2018/1093 A PARLAMENTULUI EUROPEAN ȘI A CONSILIULUI
         din 4 iulie 2018
         privind mobilizarea Fondului european de ajustare la globalizare în urma unei cereri din partea Franței – EGF/2017/009 FR/Air France
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
         având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
         având în vedere propunerea Comisiei Europene,
         întrucât:

                     (1)

                     Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară o activitate independentă a căror activitate a încetat ca urmare a modificărilor structurale majore apărute în tiparele comerțului mondial ca urmare a globalizării, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le ofere asistență în vederea reintegrării pe piața muncii.

                     (2)

                     FEG nu trebuie să depășească un cuantum anual maxim de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului (3).

                     (3)

                     La 23 octombrie 2017, Franța a prezentat o cerere de mobilizare a FEG în legătură cu disponibilizările de la Air France din Franța. Cererea a fost completată cu informații suplimentare furnizate în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

                     (4)

                     Prin urmare, FEG ar trebui mobilizat pentru a se furniza o contribuție financiară în valoare de 9 894 483 EUR ca urmare a cererii depuse de Franța.

                     (5)

                     În scopul de a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării sale,

               ADOPTĂ PREZENTA DECIZIE:

            Articolul 1
            În cadrul bugetului general al Uniunii pentru exercițiul financiar 2018, se mobilizează Fondul european de ajustare la globalizare pentru a se furniza suma de 9 894 483 EUR, sub formă de credite de angajament și credite de plată.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Se aplică de la 4 iulie 2018.

            Adoptată la Strasbourg, 4 iulie 2018.

                  Pentru Parlamentul European

                  Președintele

               A. TAJANI

                  Pentru Consiliu

                  Președintele

               K. EDTSTADLER

            (1)  JO L 347, 20.12.2013, p. 855.

            (2)  JO C 373, 20.12.2013, p. 1.

            (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: Decizia Comisiei din 9 august 2018 de instituire a grupului de experți care să servească drept Comitet director pentru acțiunile Uniunii din domeniul prevenirii și combaterii radicalizării

text:
                  10.8.2018

                  RO

                  Jurnalul Oficial al Uniunii Europene

                  C 281/3

         DECIZIA COMISIEI
         din 9 august 2018
         de instituire a grupului de experți care să servească drept Comitet director pentru acțiunile Uniunii din domeniul prevenirii și combaterii radicalizării
         (2018/C 281/03)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:

                     (1)

                     În vederea intensificării eforturilor de prevenire și combatere a radicalizării care duce la extremism violent și la terorism și a îmbunătățirii coordonării și cooperării între toate părțile interesate relevante, Comisia a instituit un Grup de experți la nivel înalt al Comisiei privind radicalizarea prin Decizia C(2017)5149 final din 27 iulie 2017 (1).

                     (2)

                     În raportul său final (2), adoptat la 18 mai 2018, Grupul de experți la nivel înalt privind radicalizarea al Comisiei a prezentat o serie de recomandări concrete pentru a contribui la elaborarea și punerea în aplicare a unor măsuri mai bine orientate și mai eficace de prevenire și de combatere a radicalizării, atât la nivelul Uniunii, cât și al statelor membre. Printre recomandări se numără instituirea unui mecanism de cooperare la nivelul Uniunii care să asigure o coordonare mai bună între factorii de decizie politică, practicieni și cercetători, o colaborare mai strânsă între diferitele inițiative ale Uniunii, precum și o implicare mai mare a statelor membre în acordarea de consultanță cu privire la prioritățile strategice în ceea ce privește acțiunile la nivelul Uniunii menite să sprijine statele membre în eforturile acestora de prevenire și de combatere a radicalizării care duce la extremism violent și la terorism.

                     (3)

                     Pentru a asigura o mai mare implicare a statelor membre, este, prin urmare, necesar să se instituie un grup de experți care să servească drept Comitet director pentru acțiunile Uniunii din domeniul prevenirii și combaterii radicalizării („Comitetul director”) și să se definească atribuțiile și structura acestuia.

                     (4)

                     Comitetul director ar trebui să le ofere statelor membre posibilitatea de a acorda consultanță Comisiei cu privire la orientările strategice care să asigure faptul că inițiativele și instrumentele Uniunii ce vizează prevenirea și combaterea tuturor formelor de extremism violent și de terorism sunt orientate către nevoile și cerințele părților interesate relevante din statele membre și către prioritățile de la nivelul Uniunii.

                     (5)

                     În vederea colectării opiniilor și a cunoștințelor de specialitate naționale și europene relevante, Comitetul director ar trebui să fie constituit din reprezentanți la nivel înalt ai autorităților competente ale statelor membre, în calitate de membri cu drepturi depline, și din Serviciul European de Acțiune Externă (3) și coordonatorul UE pentru lupta împotriva terorismului (4), în calitate de observatori, în conformitate cu mandatele lor instituționale. Ar trebui să se prevadă reguli privind divulgarea de informații de către membrii Comitetului director.

                     (6)

                     Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (5).

                     (7)

                     Decizia C(2017)5149 final din 27 iulie 2017 ar trebui abrogată,

               DECIDE:

            Articolul 1
            Obiect
            Se instituie grupul de experți care servește drept Comitet director pentru acțiunile Uniunii din domeniul prevenirii și combaterii radicalizării („Comitetul director”).

            Articolul 2
            Atribuții
            Comitetul director oferă consultanță Comisiei cu privire la:

                        (a)

                        prioritățile și orientările strategice în ceea ce privește cooperarea de la nivelul Uniunii în domeniul prevenirii și combaterii radicalizării care duce la extremism violent și la terorism;

                        (b)

                        posibilele lacune și posibilitățile de îmbunătățire a cooperării Uniunii din domeniul prevenirii și combaterii radicalizării care duce la extremism violent și la terorism și evaluarea măsurilor și mecanismelor de la nivelul Uniunii.

            Articolul 3
            Componență

               (1)   Comitetul director este compus din autoritățile competente ale statelor membre.

               (2)   Autoritățile statelor membre desemnează cel mult doi reprezentanți la nivel înalt și cel mult doi membri supleanți și trebuie să se asigure că reprezentanții lor furnizează cunoștințe de specialitate de nivel înalt.

            Articolul 4
            Președintele
            Comitetul director este prezidat de către directorul general sau de către directorul general adjunct al Direcției Generale Migrație și Afaceri Interne („DG HOME”) a Comisiei.

            Articolul 5
            Mod de funcționare

               (1)   Comitetul director acționează la cererea președintelui său, în conformitate cu normele orizontale ale Comisiei care se aplică grupurilor de experți („normele orizontale”) (6).

               (2)   Reuniunile Comitetului director au loc, în principiu, la sediul Comisiei.

               (3)   Comitetul director se întâlnește cel puțin o dată pe an.

               (4)   O structură de sprijin și coordonare din cadrul DG HOME asigură servicii de secretariat pentru Comitetul director și pregătește lucrările acestuia în cooperare cu direcțiile generale relevante ale Comisiei, printre altele prin colectarea de cunoștințe de specialitate de la statele membre, de la cercetători și practicieni cu privire la evoluțiile, tendințele și nevoia de acțiune și asigură luarea de măsuri subsecvente corespunzătoare. La reuniunile Comitetului director pot participa funcționari ai Comisiei din departamentele relevante care sunt interesați de activitățile acestuia.

               (5)   Cu acordul președintelui, Comitetul director poate decide, cu majoritatea simplă a membrilor săi, ca deliberările să fie publice.

               (6)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de Comitetul director trebuie să fie concludente și complete. Procesele-verbale se întocmesc de structura de sprijin și coordonare, sub responsabilitatea președintelui.

               (7)   Comitetul director își adoptă prin consens avizele, recomandările și rapoartele. În cazul unui vot, rezultatul votului se decide cu majoritatea simplă a membrilor. Membrii care au votat împotrivă au dreptul ca la avize, recomandări sau rapoarte să se anexeze un document care să rezume argumentele pe care se întemeiază poziția lor.

            Articolul 6
            Experții invitați
            Președintele poate invita experți care dețin cunoștințe de specialitate cu privire la un anumit subiect de pe ordinea de zi să participe, ad hoc, la activitățile Comitetului director. Respectivii experți pot proveni atât din sectorul privat, cât și din cel public.

            Articolul 7
            Observatori

               (1)   Coordonatorului UE pentru lupta împotriva terorismului și Serviciului European de Acțiune Externă ar trebui să li se acorde statutul de observator, în conformitate cu normele orizontale, pe baza unei invitații directe din partea președintelui.

               (2)   După numirea în calitate de observatori, aceștia își desemnează reprezentanții.

               (3)   Observatorii și reprezentanții acestora pot fi autorizați de către președinte să participe la discuțiile Comitetului director și să îi furnizeze acestuia cunoștințe de specialitate. Aceștia nu au însă drept de vot și nu participă la formularea recomandărilor sau a avizelor Comitetului director.

            Articolul 8
            Regulamentul de procedură
            La propunerea și cu acordul președintelui, Comitetul director își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu normele orizontale (7).

            Articolul 9
            Secretul profesional și gestionarea informațiilor clasificate
            Membrii Comitetului director și reprezentanții acestuia, precum și experții și observatorii invitați respectă obligațiile privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (8) și (UE, Euratom) 2015/444 (9) ale Comisiei. Dacă aceste obligații nu sunt respectate, Comisia poate lua toate măsurile care se impun.

            Articolul 10
            Transparență

               (1)   Comitetul director se înregistrează în registrul grupurilor de experți.

               (2)   În ceea ce privește componența Comitetului director, se publică numele autorităților statelor membre și al observatorilor în registrul grupurilor de experți.

               (3)   Toate documentele relevante, inclusiv ordinile de zi, procesele-verbale și contribuțiile participanților, se publică fie în registrul grupurilor de experți, fie prin intermediul unui link din registru către un site specializat care conține informațiile respective. Accesul la site-urile specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar submina protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (10).

            Articolul 11
            Cheltuielile aferente reuniunilor

               (1)   Participanții la activitățile Comitetului director nu sunt remunerați pentru serviciile prestate.

               (2)   Cheltuielile de călătorie și diurnele participanților la activitățile Comitetului director sunt rambursate de către Comisie. Rambursarea se face în conformitate cu dispozițiile în vigoare în cadrul Comisiei și în limita creditelor disponibile alocate departamentelor Comisiei prin procedura anuală de alocare a resurselor.

            Articolul 12
            Decizia C(2017)5149 final din 27 iulie 2017 se abrogă.

            Adoptată la Bruxelles, 9 august 2018.

                  Pentru Comisie

               Dimitris AVRAMOPOULOS

                  Membru al Comisiei

            (1)  Decizia C(2017)5149 final a Comisiei din 27 iulie 2017 de instituire a Grupului de experți la nivel înalt privind radicalizarea al Comisiei (JO C 252, 3.8.2017, p. 3).

            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1

            (3)  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).

            (4)  Declarația Consiliului European privind combaterea terorismului, 25 martie 2004.

            (5)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

            (6)  Decizia C(2016) 3301 final a Comisiei din 30 mai 2016 de instituire a unor reguli orizontale privind crearea și funcționarea grupurilor de experți ale Comisiei.

            (7)  Articolul 17 din normele orizontale.

            (8)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

            (9)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).

            (10)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).


title: Decizia (UE) 2018/1148 a Băncii Centrale Europene din 10 august 2018 privind eligibilitatea instrumentelor de natura datoriei tranzacționabile emise sau garantate pe deplin de Republica Elenă și de abrogare a Deciziei (UE) 2016/1041 (BCE/2018/21)

text:
                  17.8.2018

                  RO

                  Jurnalul Oficial al Uniunii Europene

                  L 208/91

         DECIZIA (UE) 2018/1148 A BĂNCII CENTRALE EUROPENE
         din 10 august 2018
         privind eligibilitatea instrumentelor de natura datoriei tranzacționabile emise sau garantate pe deplin de Republica Elenă și de abrogare a Deciziei (UE) 2016/1041 (BCE/2018/21)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2) prima liniuță,
         având în vedere Statutul Sistemului European al Băncilor Centrale și al Băncii Centrale Europene, în special articolul 3.1 prima liniuță, articolul 12.1, articolul 18 și articolul 34.1 a doua liniuță,
         având în vedere Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară a Eurosistemului (BCE/2014/60) (1) (Orientarea privind documentația generală), în special articolul 1 alineatul (4), partea a patra titlurile I, II, IV, V, VI și VIII și partea a șasea,
         având în vedere Orientarea BCE/2014/31 din 9 iulie 2014 privind măsuri suplimentare temporare legate de operațiunile de refinanțare din Eurosistem și eligibilitatea colateralului și de modificare a Orientării BCE/2007/9 (2), în special articolul 1 alineatul (3), articolul 6 alineatul (1) și articolul 8,
         întrucât:

                     (1)

                     În temeiul articolului 18.1 din Statutul Sistemului European al Băncilor Centrale și al Băncii Centrale Europene, Banca Centrală Europeană (BCE) și băncile centrale naționale ale statelor membre a căror monedă este euro pot desfășura operațiuni de creditare cu instituțiile de credit și cu alți participanți pe piață pe baza unor garanții corespunzătoare.

                     (2)

                     Criteriile standard și cerințele minime privind pragurile de calitate a creditului în temeiul cărora este stabilită eligibilitatea activelor tranzacționabile drept colateral pentru operațiunile de politică monetară din Eurosistem sunt prevăzute în Orientarea (UE) 2015/510 (BCE/2014/60), în special la articolul 59 și în partea a patra titlul II.

                     (3)

                     În temeiul articolului 1 alineatul (4) din Orientarea (UE) 2015/510 (BCE/2014/60), Consiliul guvernatorilor BCE poate schimba oricând mijloacele, instrumentele, cerințele, criteriile și procedurile de punere în aplicare a operațiunilor de politică monetară din Eurosistem. În temeiul articolului 59 alineatul (6) din Orientarea (UE) 2015/510 (BCE/2014/60), Eurosistemul își rezervă dreptul de a stabili dacă o emisiune, un emitent, un debitor sau un garant îndeplinește cerințele privind calitatea creditului aplicabile în Eurosistem pe baza oricăror informații pe care le consideră relevante pentru a asigura protecția corespunzătoare a Eurosistemului împotriva riscurilor.

                     (4)

                     Prin derogare de la cerințele privind calitatea creditului aplicabile în Eurosistem pentru activele tranzacționabile, articolul 8 alineatul (2) din Orientarea BCE/2014/31 prevede că pragurile de calitate a creditului din Eurosistem nu se aplică titlurilor de creanță tranzacționabile emise sau garantate pe deplin de administrațiile centrale ale statelor membre din zona euro în cadrul unui program al Uniunii Europene sau al Fondului Monetar Internațional, cu excepția cazului în care Consiliul guvernatorilor decide că respectivul stat membru nu îndeplinește condiționalitatea prevăzută de programul de susținere financiară și/sau de programul macroeconomic.

                     (5)

                     La 19 august 2015, în urma expirării programului precedent al Fondului european de stabilitate financiară (FESF) de sprijin financiar pentru Grecia, Consiliul guvernatorilor Mecanismului european de stabilitate (MES) a aprobat programul actual de asistență financiară de trei ani pentru Grecia.

                     (6)

                     Consiliul guvernatorilor a evaluat efectele programului MES menționat anterior asupra Greciei, punerea în aplicare în continuare a acestuia, precum și angajamentul dovedit de autoritățile elene în ceea ce privește punerea pe deplin în aplicare a programului. Pe baza acestei evaluări, Consiliul guvernatorilor a considerat că Republica Elenă îndeplinește condiționalitatea programului. În consecință, la 22 iunie 2016, Consiliul guvernatorilor a adoptat Decizia (UE) 2016/1041 a Băncii Centrale Europene (BCE/2016/18) (3), care a restabilit eligibilitatea instrumentelor de natura datoriei tranzacționabile emise sau garantate pe deplin de Republica Elenă pentru operațiunile de politică monetară din Eurosistem, sub rezerva aplicării în ceea ce privește aceste instrumente a unor marje de ajustare a valorii specifice și cu condiția ca Republica Elenă să fie considerată stat membru din zona euro aflat într-un program al Uniunii Europene sau al Fondului Monetar Internațional.

                     (7)

                     În prezent, articolul 1 alineatul (3) din Orientarea BCE/2014/31 prevede că, în sensul articolului 6 alineatul (1) și al articolului 8 din acea orientare, Republica Elenă ar trebui să fie considerată stat membru din zona euro care respectă un program al Uniunii Europene sau al Fondului Monetar Internațional. În plus, articolul 8 alineatul (3) din orientarea menționată prevede că titlurile de creanță tranzacționabile emise sau garantate pe deplin de Republica Elenă fac obiectul marjelor de ajustare a valorii specifice prevăzute în anexa I Ia acea orientare.

                     (8)

                     În temeiul articolului 1 din Convenția de asistență financiară încheiată între Mecanismul european de stabilitate, Republica Elenă, Bank of Greece și Fondul elen de stabilitate financiară din 19 august 2015 (4), data de încetare a programului MES actual este 20 august 2018. În consecință, de la 21 august 2018, Republica Elenă nu mai poate fi considerată stat membru din zona euro aflat într-un program al Uniunii Europene sau al Fondului Monetar Internațional. În consecință, de la acea dată, nu mai sunt îndeplinite condițiile pentru suspendarea temporară a pragurilor de calitate a creditului din Eurosistem aplicabile titlurilor de creanță tranzacționabile emise sau garantate pe deplin de Republica Elenă, astfel cum sunt prevăzute la articolul 8 alineatul (2) din Orientarea BCE/2014/31.

                     (9)

                     Prin urmare, Consiliul guvernatorilor a decis că, începând cu 21 august 2018, instrumentelor de natura datoriei tranzacționabile emise sau garantate pe deplin de Republica Elenă ar trebui să li se aplice criteriile standard și pragurile de calitate a creditului din Eurosistem și că astfel de instrumente vor face obiectul marjelor standard de ajustare a valorii stabilite de Orientarea (UE) 2016/65 a Băncii Centrale Europene (BCE/2015/35) (5),

               ADOPTĂ PREZENTA DECIZIE:

            Articolul 1
            Eligibilitatea instrumentelor de natura datoriei tranzacționabile emise sau garantate pe deplin de Republica Elenă

               (1)   În sensul articolului 1 alineatul (3), al articolului 6 alineatul (1) și al articolului 8 din Orientarea BCE/2014/31, Republica Elenă nu mai este considerată stat membru din zona euro aflat într-un program al Uniunii Europene sau al Fondului Monetar Internațional.

               (2)   Cerințele minime din Eurosistem referitoare la pragurile de calitate a creditului, astfel cum sunt stabilite în Orientarea (UE) 2015/510 (BCE/2014/60) și în special la articolul 59 și în partea a patra titlul II din aceasta, se aplică în cazul instrumentelor de natura datoriei tranzacționabile emise sau garantate pe deplin de Republica Elenă.

               (3)   Instrumentele de natura datoriei tranzacționabile emise sau garantate pe deplin de Republica Elenă nu mai fac obiectul marjelor specifice de ajustare a valorii prevăzute în anexa I la Orientarea BCE/2014/31.

            Articolul 2
            Abrogare
            Decizia (UE) 2016/1041 (BCE/2016/18) se abrogă.

            Articolul 3
            Dispoziții finale

               (1)   Prezenta decizie intră în vigoare la 21 august 2018.

               (2)   În cazul oricărei neconcordanțe între prezenta decizie și oricare dintre Orientarea (UE) 2015/510 (BCE/2014/60) și Orientarea BCE/2014/31, astfel cum au fost puse în aplicare la nivel național de către băncile centrale naționale ale statelor membre a căror monedă este euro, prezenta decizie are prioritate.

            Adoptată la Frankfurt pe Main, 10 august 2018.

                  Președintele BCE

               Mario DRAGHI

            (1)  JO L 91, 2.4.2015, p. 3.

            (2)  JO L 240, 13.8.2014, p. 28.

            (3)  Decizia (UE) 2016/1041 a Băncii Centrale Europene din 22 iunie 2016 privind eligibilitatea instrumentelor de natura datoriei tranzacționabile emise sau garantate pe deplin de Republica Elenă și de abrogare a Deciziei (UE) 2015/300 (BCE/2016/18) (JO L 169, 28.6.2016, p. 14).

            (4)  Disponibilă pe website-ul MES, la adresa www.esm.europa.eu.

            (5)  Orientarea (UE) 2016/65 a Băncii Centrale Europene din 18 noiembrie 2015 privind marjele de ajustare a valorii aplicate pentru punerea în aplicare a cadrului politicii monetare a Eurosistemului (BCE/2015/35) (JO L 14, 21.1.2016, p. 30).


Decizia Comisiei din 11/09/2018 de declarare a unei concentrări compatibilă cu piaţa comună (Cazul COMP/M.9074 - TOTAL S.A. / PONT SUR SAMBRE AND TOUL POWER) în temeiul Regulamentului (CE) nr. 139/2004 al Consiliului (Numai textul în limba engleză este autentic.)